Bulls wen, maar Duane het seerFoto: GB Jordaan. Kyk, dié sin is al holrug gery, maar onder Jake White weet die Bulls maar net hoe om wedstryde te wen. Veral op hul tuisveld. Die Pretorianers het gisteraand nóg ’n wedstryd op Loftus Versfeld gewen toe hulle die Stormers met 31–27 geklop het. En oudergewoonte was hul veggees, vasberadenheid en ongekende vermoë om ’n haas uit die hoed te pluk deurslaggewend. Die Kapenaars het baie laat in die wedstryd ’n voorsprong van 27–24 geniet en hul briljante verdediging (hulle het meer as 250 duikslae in die wedstryd uitgevoer) het die Bulls weg van hul doellyn gehou. Maar met sekondes op die horlosie oor het Ruan Nortjé oor die doellyn gedraf en Morné Steyn het doodluiters die doelskop oor die dwarslat gejaag. Van die Varsitybeker tot die Curriebeker het al staanplek in Pretoria gekry en ná gisteraand se Harry Houdini-vertoning lyk dit asof die Bulls ook na Treviso sal reis om Europa se beste aan te vat. Foto: GB Jordaan. Marcell Coetzee het in sy buiging vir Duane Vermeulen se span geskitter, terwyl Steyn oudergewoonte die toutjies op losskakel getrek het. Tog moet die Stormers vir hul verdediging geloof word, terwyl Edwill van der Merwe een van die opwindendste spelers in Suid-Afrika is. So van Vermeulen gepraat; die Springbok-hardebaard moes die veld in die eerste helfte met ’n enkelbesering verlaat en White het ná die wedstryd gesê “dit lyk nie goed nie”. “Duane is ’n taai kalant en wanneer hy sê dat hy seer het, dan weet ons dit moet iets (ernstig) beteken,” het White gesê. Die Springbok-skrumskakel Herschel Jantjies moes ook vroeg die veld verlaat en volgens John Dobson (Stormers-breier) het die ratse nommernege reeds voor die wedstryd sleg gevoel. Bulls: Drieë: Johan Grobbelaar (2), Marcell Coetzee en Ruan Nortjé. Doelskoppe: Morné Steyn (4). Strafskop: Steyn. Stormers: Drieë: Edwill van der Merwe (2), Damian Willemse en Tim Swiel. Doelskoppe: Swiel (2). Strafskop: Swiel.